Kekasih Paksa Rela

Kekasih Paksa Rela ialah sebuah siri drama televisyen Malaysia 2017 arahan Idora Abdul Rahman dibintangi oleh Remy Ishak, Intan Najuwa dan Ain Edruce. Drama ini memulakan tayangan perdana di Slot Akasia TV3 dari 26 Disember 2017 hingga 12 Februari 2018 menggantikan Lelaki Itu Pemilik Hatiku. Ia merupakan salah satu daripada 4 drama baharu yang disiarkan di TV3.

Drama ini telah mendapat jumlah tontonan yang sama dengan Titian Cinta, iaitu dengan jumlah sebanyak 11 juta penonton, serta 500 ribu penonton di portal Tonton. Siri ini boleh didapati melalui penstriman dalam talian di saluran YouTube rasmi TV3.

Sinopsis
Mengisahkan pasangan suami isteri iaitu Adham (Remy Ishak) dan Rosnaida (Ain Edruce) yang bernikah selepas mereka tamat belajar. Perkahwinan mereka ditentang keras oleh bapa Adham iaitu Datuk Azman (Jalaluddin Hassan). Adham cuba memulihkan hubungan Rosnaida dengan bapanya, tapi Rosnaida ada sikap keras kepala dan berputus asa sehinggalah dia buat keputusan untuk melanjutkan pelajaran ke Amerika Syarikat, kononnya tak tahan dengan sikap mentuanya yang menghalangnya daripada keluar.

Selepas tiga tahun Rosnaida tidak pulang ke tanah air, Adham terserempak dengan Hanan Khaira (Intan Najuwa) yang masih melanjutkan pelajaran, tapi terpaksa menjaga bapanya yang sakit. Disebabkan ibunya, Suraya (Emelda Rosmila) menjalinkan hubungan sulit dengan Yusman (Fizz Fairuz), Hanan telah dipulaukan oleh keluarga dan jiran. Selepas bapa kandung Hanan meninggal dunia akibat kanser, Yusman akhirnya berkahwin dengan Suraya tetapi sebaliknya dia juga mempunyai niat jahat yang dihidu oleh Hanan. Bahkan, bapa tirinya sering menghabiskan wang isterinya untuk berjudi dan mempunyai hutang ah long. Yusman juga mencuba untuk membuat perkara buruk kepada Hanan serta menghasut ibunya supaya membenci dan tidak mempercayai Hanan.

Bila Adham mendapat tahu situasi tersebut, dia juga ikhlas untuk membantunya supaya bapa tirinya tidak lagi mengganggu Hanan. Adham menawarkan sejumlah wang kepada Suraya dan Yusman kononnya mahu mengambil Hanan bekerja.
Akhirnya, Hanan dijaga dengan baik dan meneruskan pelajarannya. Bagaimanapun, bagi mengelak fitnah, Hanan terpaksa bernikah dengan Adham semasa ketiadaan Rosnaida. Lagipun, mereka mendapat tahu bahawa Yusman mahu menjual Hanan kepada bapa ayam, malah telah mencuba untuk mendapatkan Hanan semula bagi melangsaikan hutangnya tetapi dihalang oleh Adham serta rakannya, Firdhaus (Afzan A. Rahman), yang melindungi Hanan setiap masa kerana perbuatan jahat Yusman kepada Hanan. Selepas bernikah, Adham tidak melayan Hanan sebagai seorang isteri. Dia bernikah atas dasar simpati, tetapi Hanan berusaha untuk memenangi hati Adham bagi membalas jasa baiknya.

Pada masa yang sama, Adham dalam diam juga mula menyukai Hanan dan menyulam bait-bait cinta kepadanya untuk melupakan segala peristiwa silamnya tetapi kadangkala sering berdepan dengan konflik dan pertelingkahan dalam kehidupan seharian antara Hanan dan Adham. Malah, Shiqin (Dayang Areeda), merupakan kawan rapat kepada Adham dan Rosnaida, juga menyukai Adham semasa belajar dan teringin untuk memilikinya tetapi tidak diendahkan oleh Adham. Sebaliknya, Shiqin juga berniat buruk untuk menghancurkan kebahagiaan Adham bersama Hanan dan Rosnaida. Sanggupkah Adham menceraikan Hanan demi menjaga perasaan Rosnaida? Dan mampukah mereka bagi meneruskan kehidupan mereka walaupun terpaksa berpoligami?

Pelakon

Pelakon utama
 Remy Ishak sebagai Adham
 Intan Najuwa sebagai Hanan Khaira
 Ain Edruce sebagai Rosnaida
Penampilan khas
 Jalaluddin Hassan sebagai Dato' Azman
 Aman Graseka sebagai Kamal

Pelakon pembantu 
 Syed Muhammad Hazman sebagai Izamel
Dayang Areeda sebagai Shiqin
 Afzan A. Rahman sebagai Firdhaus
 Fizz Fairuz sebagai Yusman
 Emelda Rosmila sebagai Suraya
 Fatin Afeefa sebagai Zilla
 Nynaa Harizal sebagai Nonie
 Norazian Salehan sebagai Puan Zuraida
 Halimatussadiah sebagai Mak Senah
 Azhar Amir sebagai Dato Idrus
 Sharifah Asyikin sebagai Reena
 Feiyna Tajudin sebagai Juju

Penerbitan
Menurut pengarah Idora Abdul Rahman, Kekasih Paksa Rela menceritakan perspektif mengenai hidup berpoligami yang sering dipandang negatif masyarakat hari ini. Antara cabaran yang terpaksa dihadapi ketika berada di lokasi penggambaran ialah keadaan cuaca yang panas terik. Beliau berkata: "Menerusi drama ini penonton akan dihidangkan mengenai hidup poligami yang mulanya berlaku atas dasar kemanusian namun bertukar menjadi cinta sejati. Selain itu, saya juga mahu mengubah senario hari ini yang menganggap hidup berpoligami sesuatu yang tidak baik. Saya harap penonton dapat memahami setiap mesej yang cuba disampaikan dalam drama ini,".

Penggambaran drama ini sebahagiannya dijalankan di Pulau Belitung, Indonesia.

Runut bunyi
 "Pasti" - Cherpen Band
 "Fall in Love" - Nominos
 "Tuhan Jaga Dia Untukku" - Fiena
 "Mimpi Indah" - Amira Othman
 "Cincin di Jari" - Jamiel Said
 "Melodi Kasih" - Slash
 "Cinta Bawa Ku Pergi" - Isni Raihan
 "Dia" - Qody Rany

Sambutan
Kekasih Paksa Rela meraih jumlah tontonan yang sama dengan Titian Cinta, iaitu sebanyak 11 juta penonton, serta 500 ribu penonton di portal Tonton. Episod akhirnya telah mencecah 3.8 juta penonton berdasarkan sumber Nielsen Audience Measurement. Tanda pagar #kekasihpaksarela juga digunakan sepanjang drama ini bersiaran menjadi sohor hampir setiap episod di laman sosial.

Ia menjadi antara 10 teratas carian sohor kini di media sosial bagi tahun 2018. Drama ini juga dikatakan mempromosikan pedofilia, pelakon utamanya, Intan Najuwa menafikan perkara tersebut.

Penarafan
+ PENARAFAN TV NIELSEN AUDIENCE MEASUREMENT  EPISOD PERTAMA  EPISOD AKHIR  JUMLAH  SUMBER  3.8 juta 11 juta 

Rujukan

Pautan luar


Kategori:Drama Melayu 2017
Kategori:Drama Melayu 2018
Kategori:Rancangan TV3